Joni Airo

Joni Airo (s. 24. kesäkuuta 2000 Jyväskylä) on suomalainen jääkiekkoilija, joka pelaa Mestis-joukkue Kokkolan Hermeksessä. Hän toimii joukkueen varakapteenina. Airo on pelipaikaltaan oikea laitahyökkääjä. Hän laukoo oikealta.
Ura.
Seuraura.
Airo on Diskoksen kasvatti. Hän siirtyi juniorina sittemmin JYPiin. Hän toimi kaudella 2015–2016 seuran C-nuorten varakapteenina. Kaudella 2016–2017 Airo toimi JYPin B-nuorten varakapteenina. Hän oli joukkueen paras pistemies ja maalintekijä sekä B-nuorten Mestiskarsinnoissa tehopisteillä 24+24=48 että B-nuorten SM-sarjassa tehopisteillä 12+11=23. Kaudella 2019–2020 Airo toimi JYPin A-nuorten varakapteenina. Hän oli tehopisteillä 19+14=33 joukkueen kolmanneksi paras maalintekijä ja neljänneksi paras pistemies.
Maaliskuussa 2020 Airo teki JYPin kanssa 2+1-vuotisen SM-liigasopimuksen. Elokuussa seura lainasi hänet toistaiseksi voimassa olevalla sopimuksella Mestis-joukkue KeuPa HT:hen, jossa Airo pelasi suurimman osan kaudesta 2020–2021. Hänen tulokaskautensa toi 28 runkosarjaottelussa tehopisteet 4+6=10 ja kolmessa pudotuspeliottelussa yhden syöttöpisteen. Airo pelasi osan kaudestaan myös JYPin U20-joukkueessa, mutta ei päässyt vielä pelaamaan SM-liigassa. 
Myös kauden 2021–2022 Airo pelasi suurimmaksi osaksi lainalla KeuPa HT:n Mestis-joukkueessa. Hän debytoi myös JYPin SM-liigajoukkueessa, jossa Airo pelasi yhdeksän runkosarjaottelua tehden yhden syöttöpisteen. Hän teki liigadebyyttinsä 24. marraskuuta 2021 Mikkelin Jukureita vastaan. Airo merkittiin kokoonpanossa joukkueen kolmosketjun oikeaan laitaan Anton Stråkan ja Samuel Valkeejärven viereen. Hän sai ottelussa jääaikaa 9.10 minuuttia, ja Airolle merkittiin teholukema –1. Hän pelasi ison osan kaudestaan myös JYPin U20-joukkueessa. Kauden jälkeen maaliskuussa 2022 seura vahvisti, että Airon sopimuksessa ollutta optiota ei käytetä.
Kaudeksi 2022–2023 Airo palasi vuoden mittaisella sopimuksella KeuPa HT:n Mestis-joukkueeseen. Hän oli joukkueen kolmanneksi paras maalintekijä tehoilla 30+27=57. Airo voitti koko sarjan maalipörssin ja hänet palkittiin Kai Nurminen -palkinnolla. Airo jakoi myös pistepörssin viidennen sijan Kiekko-Espoon Janne Hämäläisen kanssa. Huhtikuussa 2023 hän teki KeuPan kanssa vuoden mittaisen jatkosopimuksen. Airo nimettiin kaudeksi 2023–2024 joukkueen varakapteeniksi. Hän oli tehoilla 22+22=44 KeuPan paras maalintekijä ja toiseksi paras pistemies kesken kauden IPK:hon siirtyneen Leo Ringin jälkeen. Airo jakoi Mestiksen maalipörssin kuudennen sijan IPK:n Austin Algerin ja RoKin Jere-Matias Alasen kanssa.
Airo siirtyi kaudeksi 2024–2025 vuoden mittaisella sopimuksella Ranskan Ligue Magnusin Spartiates de Marseilleen. Hän teki siellä ensimmäisen miesten pääsarjamaalinsa 15. marraskuuta 2024 vieraissa Anglet Hormadia vastaan. Airo pelasi Marseillessa 35 runkosarjaottelua tehopistein 2+4=6 ja kaksi Ranskan Cupin ottelua tehopistein 1+1=2, kunnes tammikuussa 2025 hän palasi Mestikseen ja siirtyi loppukauden kattavalla sopimuksella Iisalmen Peli-Karhuihin. Airo voitti kauden päätteeksi Mestis-hopeaa.
Kaudeksi 2025–2026 Airo siirtyi vuoden mittaisella sopimuksella Kokkolan Hermekseen. Hänet nimettiin joukkueen varakapteeniksi.
Maajoukkueura.
Airo on pelannut yhden poikien maaottelun.